તેઓ કહે છે, ‘અહીંના લોકો દયાળુ છે. આસપાસમાં ક્યાંય પણ કશુંક જોઈતું હોય તો ચોક્કસ મદદ કરે છે, પણ કામ માંગવાની વાત કરીએ ત્યારે તેઓ અટકી જાય છે. અગાઉના અનુભવો અને કાશ્મીર જેવા આતંકવાદના મામલે બદનામ પ્રદેશના લોકો પર તેમને શંકા જાય છે. કાશ્મીરની છાપ જ એવી ઊભી થઈ ગઈ છે કે, અમારા નામે અહીં કોઈ જરા પણ જોખમ લેવા માંગતું નથી. ભલે અમારી પાસે ઓળખપત્ર હોય છતાં પણ લોકોને આતંકવાદી પ્રવૃત્તિની શંકા રહે છે. વાંક અહીંના લોકોનો નથી, પણ એક બદનામ પ્રદેશના રહીશ હોવાના નાતે અમારા નસીબનો જ ગણવો રહ્યો.’